KOMISIJOS REGLAMENTAS (EB) Nr. 23/2008
2008 m. sausio 11 d.
iš dalies pakeičiantis Komisijos reglamentą (EB) Nr. 622/2003, nustatantį priemones bendriesiems pagrindiniams aviacijos saugumo standartams įgyvendinti
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. gruodžio 16 d. Europos Parlamento ir Tarybos reglamentą (EB) Nr. 2320/2002, nustatantį civilinės aviacijos saugumo bendrąsias taisykles (1), ypač jo 4 straipsnio 2 dalį,
kadangi:
(1)
Pagal Reglamentą (EB) Nr. 2320/2002 Komisija turi priimti bendrųjų pagrindinių aviacijos saugumo standartų įgyvendinimo visoje Europos bendrijoje priemones. 2003 m. balandžio 4 d. Komisijos reglamentas (EB) Nr. 622/2003, nustatantis priemones bendriesiems pagrindiniams aviacijos saugumo standartams įgyvendinti (2), buvo pirmasis tokias priemones nustatantis teisės aktas.
(2)
Reikalingos bendrųjų pagrindinių standartų patikslinimo priemonės. Turėtų būti nustatyti pavojingų daiktų vaizdo projektavimo programos (PDVPP) eksploatacinių charakteristikų reikalavimai. Turėtų būti apsvarstyta galimybė tuos reikalavimus reguliariai persvarstyti ir bent kas dvejus metus užtikrinti, kad jie ir toliau atitiktų techninę plėtrą, visų pirma turimo vizualiųjų vaizdų rinkinio dydžio atžvilgiu.
(3)
Pavojingų daiktų vaizdo projektavimu, t. y. virtualiuosius pavojingų daiktų vaizdus projektuojant rentgeno spinduliuote sukurtame bagažo vaizde, turėtų būti siekiama padidinti rankinį ir bagažo skyriuje gabentiną bagažą tikrinančių pareigūnų darbo našumą. Turėtų būti nustatytas didžiausias ir mažiausias pavojingų daiktų virtualiųjų vaizdų, kurie turi būti projektuojami lagamino vaizde, procentinis dydis. Jeigu tikrinantys pareigūnai, išvydę lagaminų vaizdus, imasi veiksmų, PDVP programa tiems pareigūnams turėtų pateikti informaciją, ar jie ėmėsi tinkamų veiksmų atpažindami virtualųjį pavojingo daikto vaizdą. Be to, PDVP programoje naudojamas virtualiųjų vaizdų rinkinys turėtų būti reguliariai išplečiamas ir atnaujinamas siekiant, kad būtų atsižvelgiama į naujus pavojingus daiktus ir kad būtų išvengta panašumo į virtualiuosius vaizdus.
(4)
Informacija apie saugos įrangos, įskaitant PDVP programą, eksploatacinių charakteristikų reikalavimus neturėtų būti pateikiama visuomenei, kad ja nebūtų galima pasinaudoti siekiant išvengti nustatytų saugumo priemonių. Informacija turėtų būti pateikiama reglamentavimo institucijoms ir įrangos gamintojams.
(5)
Todėl Reglamentą (EB) Nr. 622/2003 reikėtų atitinkamai iš dalies pakeisti.
(6)
Šiame reglamente nustatytos priemonės atitinka Civilinės aviacijos saugumo komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 622/2003 priedas iš dalies keičiamas taip, kaip nurodyta šio reglamento priede.
Konfidencialų šio priedo pobūdį reglamentuoja to reglamento 3 straipsnis.
2 straipsnis
Šis reglamentas įsigalioja 2008 m. vasario 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2008 m. sausio 11 d.